На основу члана 5. став 3. и члана 7. став 4. Закона о контроли државне помоћи („Службени гласник РСˮ, број 73/19) и члана 42. став 1. Закона о Влади („Службени гласник РСˮ, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

У Р Е Д Б У

О ДОПУНИ УРЕДБЕ О УСЛОВИМА И КРИТЕРИЈУМИМА УСКЛАЂЕНОСТИ ДРЖАВНЕ ПОМОЋИ РАДИ ОТКЛАЊАЊА ШТЕТНИХ ПОСЛЕДИЦА ПРОУЗРОКОВАНИХ ЕПИДЕМИЈОМ ЗАРАЗНЕ БОЛЕСТИ COVID-19

Члан 1.

У Уредби о условима и критеријумима усклађености државне помоћи ради отклањања штетних последица проузрокованих епидемијом заразне болести COVID -19 („Службени гласник РСˮ, бр. 54/20 и 126/20), у члану 3. после става 6. додаје се стaв 7. који гласи:

„Стварни губитак настаје као директна последица мера ограничавања које корисника спречавају у обављању његове делатности, а нарочито:

1. мера којима се налаже потпуни престанак обављања делатности (затварање угоститељских објеката или трговина које нису нужне и др) или престанак делатности у одређеним подручјима (ограничења летова или других облика превоза до или од одређених полазишта или одредишта и др);
2. мера којима се у сектору туризма искључују одређене категорије путника (школска путовања и смештај за младе и др);
3. мера ограничавања броја посетилаца у одређеним секторима или делатностима (индустрија забаве, специјализовани сајмови, спортски догађаји и др).”

Члан 2.

Овај уредба ступа на снагу осмог дана од дана објављивања у „Службеном гласнику Републике Србије”.

05 Број:110-1648/2021

У Београду, 25. фебруара 2021. године

В Л А Д А

ПРЕДСЕДНИК

Ана Брнабић, с.р.